- Lucas
- ←
- 3
- →

3
Nan ato unu muran iquimamisi Juan tsoa istapamashon ani
Mt 3.1-12; Mr 1.1-8; Jn 1.19-28
1 Nantianri Tiberio Romanonfoan aton niaifocoin ini. Quince fari niaifoyoni. Nantifiton aton niaifocoin. Ascano rafu non rafuri niaifo patasharinoa nannori afu ipaonifo. Futsan ahuun anu Poncio Pilato nan Judea mai anoafoan aton niaifo. Galilea mai anoafoan aton niaifo Herodes ipaoni. Chipocu Felipe Iturea yafi Traconite anoafoan aton niaifo ipaoni. Abilinia anoafoan aton niaifo Lisanias ipaoni. 2-3 Nantianri Anás yafi Caifás ahuun caifohuunshon Israelifo Dios cufimisi aton niaifo rafu ipaonifo. Ascaifono Juan tsoa istapamashon icamanoshon Diosin yononi. —Min caifo yoitahuun isca huaquin, “Maton chaca shatucahuun. Man chaca shinain cuscan afanan shinanyamacahuun. Diosin mato yoia cuscan nicacahuun. Man ascaiton Diosin mato chaca rau huashotiro. Ascacun un mato unu muran iquimapacutiro maton chaca shatushon man ismanon.” Anori ato yoitahuun, —ishon Diosin Juan yononi. Ascacun Diosin yoini cuscan Juanpan unu Jordán cusumunshon ato yoiriani. 4 Nannori Juanhuunoa Isaías inon pacoai cuscan yoimisiton cunuquin isca huani,
“Tsoashta icamanoshon Diosin yononi cuscan oi ashcafinin yoiquin isca huanonpacoi, ‘Nocon Ifo nocoqui samamashta ooshqui. Ascacun itisharacahuun. 5 Un tsoa cuscaramaran iyamacahuun. Ascatamarocon uncai ahuama. Uhuun numamisi un yopacoinran,’ icahuun. Ahuara onushon afanan nasocahuun. Cayacafi isharashcaquin. Man ipaoni cuscan afanan ayamacahuun. Nantifi mato chaca potacahuun nocon Ifo fusti tanasharashcaquin. 6 Nan Diosin catoan nocon Numamisi oaiton nantifiton oinshquicaniran,”
ishon Isaías cununi.
7 Ascano yorahuanrasi Juanqui funifo ato unu muran iquimapacunon. Ascashon ato yoiquin isca huani, —Manfin rono paupaton facu cuscaracoinfoquin. Icoinra huayamaifoan Diosin atoqui sinaqui amaquishon ato potano omitsiscapanacafo. Ascan manfin nanscarafoquin. Omitsiscapanacafo muran focasmafiaquicai maton chaca man shatupaima. 8 Ascafia chaca shatucoincashon Diosin mato yoia cuscan nicacoincahuun. Man ipaoni cuscari afanan ayamacahuun. Man ascaiton yorafoan ointirofo afanan chaca huapaitama Dios fusti man tanasharaiton. Maton nomuran shinanquin isca huayamacahuun, “Nonfin Abraham funafo non ahuun caiforiquin iyamacahuun. Diosin Abraham yoiyotiani cuscan nocorifi ashotiro. Ascan Diosin noco onaintimashquimaran,” ishon anori shinanyamacahuun. Diosin onihuapaiquifin na unu cusumunnoa toquirifo Abraham ahuun funafo oni huatiroquin. 9 Fana fimi sharayamaiton ifoan ahuun tapo nantifi ruratinin shatuquin cuyoshon chii muran potatiro coi futsunon. Nanscarifiai natianri Diosin man itishara chaca shatutama man isharayamacaiyaiton mato omitsiscamapacushquiran, —ishon Juanpan ato yoiaiton.
10 Nicacaquin cumanifo, —¡Ohua! ¿Nonmun ahuuscaicain? —huaiton
11 Ascan Juanpan yoiquin isca huani, —Nan sahuuti rafuyaton futsa ahuuomacoincun inancahuun. Nanscarifi aquin nan tushuyaton a futsa tushuomacun inancahuun, —icaiton nicacani.
12 Niaifo pui fishomisifori aqui fucashon yocanifo, —¿Tapimamisiton, nonmun ahuuscatiroquin unu muran iquimamushquin? —huaifoan.
13 Ato cumani, —Afanan maton niaifoan yonoamati finonmafain pui fiyamacahuun, —huaiton.
14 Ascaino atirifi ranushumuafoanri yocanifo, —¿Ascan nonmun norifi ahuuscatiroquin? —huaifoan atori yoiquin isca huani, —Pui fianpaiquin ato asca huayamacahuun. Pofuyamacahuun. Man tapifiashon yora futsan ayamafiacun, “Nanto acaran,” ishon maton niaifo yoiyamacahuun. Nan mato niaifoan mato inantisiya unimacahuun. Tsain chipuyamacahuun, —ishon ato yoini.
15 Ascaiton nan Cristo manamisifoan Juan nicacani ato nomuranshon shinannifo, —Nanracafin Cristoquin. Nan Diosin catonni, —ishon shinannifo. 16 Ascaifoan Juanpan ato cumani, —Uncai Cristoma. Unfin mato unu muran iquimapacuaquin. Ascan nantofin ahuun Yoshin Shara matoya rafumapacui oiquin. Ahuun shinansharapan maton nomuran shinanmanon. Ascashu matofu rafuano nantifi ahuara chacafo ahuunshon shatuashu a cuscara shara ishcaquin. Naanfin Diosin catoanquin. Nantofin ua fasi finoncoian. Ahuamamishti huatiro. Ahuashta chaca huayomisima. Uncai ascarama. Un ahuara shara huahuu rafanancai un ahuun oinmatima. Uhuun ramapaiyamainoricai un ahuun oinmati icuanama. 17 Ascan natian man itishara a icoinra huafo yafi a nicacasmamisifo ato pashcanan huashquin. Ascashon nan icari nan icoinra huafosi ihuicoinshquin afu isharapacunonfo. Asca nan nicacasmamisifo chii urumanhuan muran ato potai anoashu omitsiscai unupacunacafomaran, —ishon Juanpan ato yoini.
18 Ascashon tsain futsafori ato yoiriani aton nomuran nanumapaiquin chaca shatunonfo. —Nocon Ifo Cristo nocoqui oi noco numashqui, —ishon ato yoini. 19-20 Ascashon Juanpan nan niaifo Herodes yoiqui isca huani, —Ushto ahuin fianfain ahuara chacafori min huaran, —ishon yoini. Asca huaiton nicaquin Herodes Juan cunu muran iquimani. Ahuara chacafo huafiamisishaquin Juan iquimaquicaifin fasi chaca huaquin finacoinniquin.
Juanpan Jesús unu muran iquimani
Mt 3.13-17; Mr 1.9-11
21-22 Juan cunu muran iquiataima yorafo unu muran iquimapacuni nantianri Juanpan Jesusrifi unu muran iquimani. Asca huatan cainmainifoannaino Jesús Apa Dios cufini. Ascaino nai murannoashu ruhui cuscara Diospan Yoshin Shara nai ariashu aqui fotopacucahuani. Fotoaino nai murannoa oi nicani yoiquin isca huaiton, —Min uhuun Facucun fasi un mihuu noicoin. Un miqui unimacoinran, —ishon Apa Diosin yoini.
Jesucristo ahuun shunifo
Mt 1.1-17
23 Jesús treinta fariatian tau huaquin yorafo yosini. Ascano yorafoan shinancaquin Jesús José ahuun facuran, huafiainfonocai ahuun facucoin inima.
José ahuun apa Elí ini.
24 Elí ahuun apa Matat.
Matat ahuun apa Leví.
Leví ahuun apa Melqui.
Melqui ahuun apa Jana.
Jana apa José.
25 José ahuun apa Matat.
Matat ahuun apa Amós.
Amós ahuun apa Nahúm.
Nahúm ahuun apa Esli.
Esli ahuun apa Nagai.
26 Nagai ahuun apa Maat.
Maat ahuun apa Matatías.
Matatías ahuun apa Semei.
Semei ahuun apa Josec.
Josec ahuun apa Judá.
27 Judá ahuun apa Joanán.
Joanán ahuun apa Resa.
Resa ahuun apa Zorobabel.
Zorobabel ahuun apa Salatiel.
Salatiel ahuun apa Neri.
28 Neri ahuun apa Melqui.
Melqui ahuun apa Adi.
Adi ahuun apa Cosam.
Cosam ahuun apa Elmadam.
Elmadam ahuun apa Er.
29 Er ahuun apa Josué.
Josué ahuun apa Eliezer.
Eliezer ahuun apa Jorim.
Jorim ahuun apa Matat.
30 Matat ahuun apa Leví.
Leví ahuun apa Simeón.
Simeón ahuun apa Judá.
Judá ahuun apa José.
José ahuun apa Jonam.
Jonam ahuun apa Eliaquim.
31 Eliaquim ahuun apa Melea.
Melea ahuun apa Mena.
Mena ahuun apa Matata.
Matata ahuun apa Natán.
32 Natán ahuun apa David.
David ahuun apa Isaí.
Isaí ahuun apa Obed.
Obed ahuun apa Booz.
Booz ahuun apa Sala.
Sala ahuun apa Naasón.
33 Naasón ahuun apa Aminadab.
Aminadab ahuun apa Admin.
Admin ahuun apa Arni.
Arni ahuun apa Esrom.
Esrom ahuun apa Fares.
Fares ahuun apa Judá.
34 Judá ahuun apa Jacob.
Jacob ahuun apa Isaac.
Isaac ahuun apa Abraham.
Abraham ahuun apa Taré.
Taré ahuun apa Nacor.
35 Nacor ahuun apa Serug.
Serug ahuun apa Ragau.
Ragau ahuun apa Peleg.
Peleg ahuun apa Heber.
Heber ahuun apa Sala.
36 Sala ahuun apa Cainán.
Cainán ahuun apa Arfaxad.
Arfaxad ahuun apa Sem.
Sem ahuun apa Noé.
Noé ahuun apa Lamec.
37 Lamec ahuun apa Matusalén.
Matusalén ahuun apa Enoc.
Enoc ahuun apa Jared.
Jared ahuun apa Mahalaleel.
Mahalaleel ahuun apa Cainán.
38 Cainán ahuun apa Enós.
Enós ahuun apa Set.
Set ahuun apa Adan.
Nan Adán ahuun apa Dios. Nan Adán Diosin onihuani.

- Lucas
- ←
- 3
- →

© 2008 WBT